Vecvārme
Vecvārme ir apdzīvota vieta Kuldīgas novada Vārmes pagastā. Atrodas pagasta vidusdaļā Vārmes upes krastos pie autoceļa P108 3,3 km no pagasta centra Vārmes, 24 km no novada centra Kuldīgas un 147 km no Rīgas. Vārmes nosaukums vēstures avotos pirmo reizi minēts 1461. gadā kā Wormensate. 1652. gadā barons Brinkens nodibināja veco Vārmes muižu, pie kuras vēlāk uzbūvēta baznīca, pasts, skola, vēlākos gados arī pagasta pārvalde un citi iestādījumi. 1780. gadā barons Brinkens pārcēlās uz netālo medību pili, uzbūvējot jaunu muižu tagadējā pagasta centrā un veco muižu (Alt-Wormen) pārveidojot par pusmuižu. Mūsdienās Vecvārmē atrodas Vārmes baznīca, dzirnavas un bijušais Vārmes lidlauks.